钦定古今图书集成/理学汇编/文学典/第193卷 > 刘仕义新知录 > 《诗有别趣》
## 钦定古今图书集成/理学汇编/文学典/第193卷 > 刘仕义新知录 > 《诗有别趣》

昔人谓诗有别才，非关学也，诚然矣。其谓诗有别趣，
非关理也，则殊未是。杜子美诗所以为唐诗冠冕者，
以理胜也。彼以风容色泽、放荡情怀为高，而吟写性
灵为流连光景之辞者，岂足以语《三百篇》之旨哉！近
唐寅《送人下第》诗曰：“王家空设网，儒子尚怀珍。”唐荆
川以为是有怨意，因举唐人诗曰：“明主既不遇，青山
胡不归？”如此胸次，方无系累也。此见诗之命意，当主
于理矣。都穆《咏节妇诗》曰：“白发真心在，青灯泪眼枯。”
沈石田以为诗则佳矣，有一字未稳。《礼经》曰：“寡妇不
夜哭。”“灯”字宜改作“春”字。此见诗之用字当主于理矣。
若谓诗有别趣，非关于理，岂不谬哉。